Receptverseny - keressük a legjobb adventi, karácsonyi, ünnepi desszerteket!
Cookta 2016. december 6.
Megjelent első kiadványunk, a gyönyörű Nagy Csokoládékönyv, ennek apropóján pedig receptversenyt hirdetünk! Nem csak csokis recepteket várunk, hiszen az évvégi ünnepkörhöz mákos, diós, mézes finomságok is ugyancsak hozzátartoznak!
Az év utolsó hónapja süteményekkel teli, már a hónap elején elkezdődik a mézeskalácssütés, a különféle adventi aprósütemények gyártása, készülnek az édes likőrök, bonbonok, majd a különféle gyümölcskenyerek, kalácsok, bejglik és flódnik karácsonyra, rugelach és fánk hanukára, és szilveszterkor sem maradhatunk édesség nélkül...
Mindenkinek megvannak persze a jól bevált családi receptjei, de emellett újdonságokat is szívesen kipróbálunk. Épp ezért várjuk azokat az édes recepteket, amelyekre büszkék vagytok, amiket szívesen ajánlotok másokkal is, mi pedig megosztjuk őket a Cooktán és a Cookta facebook-oldalán. A zsűrink által kiválasztott 3 legjobb recept beküldőjét pedig megajándékozzuk a Nagy Csokoládékönyvvel!
– minden olyan édes recepttel, amit a beküldője kipróbált és bevált, és szívesen megosztaná országgal-világga, lehet ez süti, kalács, bonbon, leves, likőr, pohárkrém, fánk...;
– saját készítésű recepttel és saját készítésű, nagyobb méretű (legalább 1200 px széles) fotóval – idegen tollakkal ékeskedni nem szerencsés dolog, nem saját fényképek küldése kizárást von maga után;
A legjobb recepteket megjelentetjük a Cookta oldalán és Facebook-oldalán, a legeslegjobbak közül pedig szakmai zsűri választja ki a 3 győztes receptet. A recepteket 2016. december 6. és december 31. között várjuk az info@cookta.hu e-mail címen, csatolt fotóval, a beküldő nevével. A nyerteseket e-mailben értesítjük, és postacím egyeztetése után küldjük a nyereményeket.
Várjuk jobbnál jobb receptjeiteket!